
       Într-o lume tot mai diversificată şi specializată sub raportul profesiilor, în care accentul cade pe factorul intelectual și pe nevoia de a răspunde unor locuri de muncă tot mai sofisticate din punct de vedere tehnologic, școala trebuie să găsească modalități de reducere a eşecurilor. Centrarea reală pe nevoile copilului, pe cunoașterea problemelor cu care acesta se confruntă reclamă o strânsă colaborare între copil-familie-școală. 

AVANTAJE:

Colegii de clasă
    Acceptarea unui copil cu deficienţă este importantă şi pentru elevii sănătoşi, pentru că le stimulează spiritul de cooperare şi de concurenţă. Astfel, elevii se cunosc mai bine, procesul de socializare capătă o serie de valenţe noi prin înlăturarea unor bariere de relaţionare determinate de anumite prejudecăţi.
Părinţii
   Părinţii elevilor sănătoşi sunt, în general, nemulţumiţi de problemele ce pot apărea odată cu intrarea în clasă a unui copil deficient, mai ales de diminuarea ritmului de predare şi de scăderea exigenţei profesorului. Există însă şi cazuri în care părinţii reacţionează pozitiv, cooperând atunci când este nevoie cu şcoala şi cu părinţii copiilor cu deficienţe. 
Copiii cu deficienţe
  Unii copii cu deficienţe se pot adapta bine în şcolile de masă, iar alţii se simt bine doar în şcolile speciale, alături de alţi copii asemeni lor. Elevul din clasa mea s-a adaptat foarte bine.

DEZAVANTAJE :

   Fiind, zi de zi, în contact cu ceilalţi copii dezvoltaţi normal, cu educatori sau învăţători, elevul cu autism a avut  posibilitatea să se dezvolte, înţelegând şi interiorizând regulile sociale. Dar, până la integrarea în mediul şcolar, un copil cu autism şi familia sa trec prin multe etape şi încercări. Chiar şi în situaţia în care copilul cu autism este bine pregătit pentru integrarea şcolară, atât el cât şi părinţii lui întâmpină totuşi o serie de dificultăţi în procesul integrării.

 • Mediul şcolii şi colectivitatea ridică o dificultate majoră în adaptare. Unui copil cu autism îi este greu să se obişnuiască cu noua şcoală şi clasă şi toţi stimulii ei vizuali, auditivi, cu noii colegi, cu pedagogul, cu regula de a sta în bancă timp de o oră, cu activităţile în echipă, cu agitaţia pauzelor. În cazul în care copilul cu autism nu a fost integrat şi în programul de grădiniţă, adaptarea la mediul şi structura şcolii este şi mai dificilă. 

• O altă dificultate ţine de rezistenţa educatorului în a-şi adapta metoda şi curricula la nevoile şi abilităţile copilului cu autism. Acesta are, de exemplu, nevoie de mai mult suport vizual când primeşte o sarcină, de simplificarea comunicării verbale prin folosirea unor termeni scurţi şi foarte clari, de recompensă imediată după îndeplinirea sarcinii, de pauze mai dese.                                       Am considerat  că această adaptare  este responsabilitatea mea, am găsit  metode de lucru  adaptând curricula de învăţământ pentru copilul cu autism. 

• O altă barieră în integrare a reprezentat-o refuzul celorlalţi părinţi ca, în clasa cu copiii lor, să înveţe şi un copil cu autism. De cele mai multe ori, acest refuz porneşte dintr-o slabă cunoaştere a caracteristicilor copiilor cu autism. Astfel, din păcate, se crede de multe ori că aceştia sunt prin definiţie nişte copii agresivi, lipsiţi de abilităţi, care necesită multă atenţie din partea profesorului, în dezavantajul celorlalţi copii. Colegii copilului cu autism sunt de cele mai multe ori înţelegători cu acesta şi îl sprijină în procesul său de a se integra printre ei.

